O programa ERASMUS – Departamento de Erasmus\nO programa Erasmus foi un estandarte europeo da educación e formación que permitiu que máis de 180.000 estudantes ao ano estudasen e/ou traballasen no extranxeiro, permitindo tambén a realización de proxectos de cooperación entre as institucións de ensino superior europeas. Non só estaba dirixido a estudantes, sino tambén a profesores que desexaban ensinar e recibir formación nos países do Espazo Europeo de Educación Superior e ao personal non docente que desexase recibir formación.\nO programa recibiu o seu nome do humanista e teólogo Desiderius Erasmus de Rotterdam (1465-1536) quen viaxóu para traballar e estudar nos máis importantes centros de ensino da época, entre os que se destacan Paris, Lovaina e Cambridge. Ao igual que a persoaxe, o programa Erasmus otorga gran importancia á mobilidade e á ampliación de perspectivas profesionais a través da aprendizaxe. Abandonando o seu destino na Universidade de Basilea, foi un pionero das becas de mobilidade que hoxe levan o seu nome.\nEstudos realizados demostran que un período no extranxeiro non só enriquece a vida dos estudantes no terreo académico sino tambén na adquisición de destrezas interculturales e autosuficiencia. Os intercambios do persoal docente e non docente producen os mesmos beneficios, tanto para os participantes como para as instituciones involucradas.\nAdemáis das accións de mobilidade, o Programa Erasmus permitiu o traballo cooperativo entre as institucións de ensino superior a través de programas intensivos, networks e proxectos multilaterais.\nPoucos programas lanzados por a Unión Europea tiveron unha acollida similar. Cerca dun 90% das universidades europeas participaron en Erasmus e máis 2 millóns de estudantes participaron no programa desde o seu inicio en 1987.\nObxetivos e accións\nErasmus converteuse nun vehículo da modernización do ensino superior en Europa e ha inspirou o proceso de Bolonia.\nO obxectivo xeral do Programa é crear un Area de Ensino Superior e fomentar a innovación por toda Europa.\nErasmus é parte do Programa de Aprendizaxe Permanente ( Lifelong Learning Programme ) Europeo desde 2007 e foi cubrindo novas áreas como as prácticas en empresas (transferidas do programa Leonardo da Vinci), formación de persoal e ensino para o persoal de empresas. O Programa busca expandir as súas accións de mobilidade ainda máis lonxe nos anos vindeiros, alcanzando os 3 millóns de estudantes Erasmus no 2012.\nAs accións apoian:\nestudar no extranxeiro\nEnsinar eno extranxeiro\nRecibir ensino no extranxeiro\nAs institucións de ensino superior que desexen participar nas accións Erasmus deberán posuir unha Carta Universitaria Erasmus. O obxectivo da Carta é garantizar un alto nivel de calidade en la mobilidade e na cooperación establecendo os principios fundamentais para todas as accións Erasmus que os participantes desexen realizar.\nA Comisión Europea é responsable da implementación do programa Erasmus en todas partes e a súa Dirección-Xeral para a Educación e a Cultura coordina as diferentes accións. As mobilidades individuais, tambén chamadas “accións descentralizadas” organízanse a través de axencias nacionais nos 31 países participantes. As accións centralizadas como as networks, os proxectos multilaterais e os premios “Erasmus University Charter” son dirixidos por a Axencia Executiva para a Educación, Audiovisual e Cultura con base en Bruselas.


O Grove rentals, at 9mi. from Sata María de Castro - Pontevedra Province - Galicia\nA Illa de Arousa rentals, at 4mi. from Sata María de Castro - Pontevedra Province - Galicia\nRianxo rentals, at 4mi. from Sata María de Castro - A Coruña Province - Galicia\nVilanova de Arousa rentals, at 5mi. from Sata María de Castro - Pontevedra Province - Galicia - Sata María de Castro House rentals\nVilanova de Arousa rentals, at 5mi. from Sata María de Castro - Pontevedra Province - Galicia\nPalmeira rentals, at 6mi. from Sata María de Castro - A Coruña Province - Galicia\nVilagarcía de Arousa rentals, at 6mi. from Sata María de Castro - Pontevedra Province - Galicia\nAsados rentals, at 7mi. from Sata María de Castro - A Coruña Province - Galicia\nA Agra rentals, at 8mi. from Sata María de Castro - A Coruña Province - Galicia - Porto do Son - Sata María de Castro House rentals\nCambados rentals, at 8mi. from Sata María de Castro - Pontevedra Province - Galicia - Sata María de Castro House rentals\nCambados rentals, at 8mi. from Sata María de Castro - Pontevedra Province - Galicia


Concello de Mos » Nova furgoneta totalmente equipada para atestados para a Policía Local de Mos\nInicioActualidadeNova furgoneta totalmente equipada para atestados para a Policía Local de Mos\nNova furgoneta totalmente equipada para atestados para a Policía Local de Mos\nA alcaldesa de Mos, Nidia Arévalo, e o xefe da Policía Local de Mos, Gerardo Álvarez, recepcionaron esta mañá a nova furgoneta totalmente equipada para atestados, que conta con subvención da Xunta de Galicia. A axuda autonómica concedida para a adquisición deste furgón de atestados ascende a case 32.000 euros, 31.832,52 para ser exactos.\nO vehículo está dotado dunha oficina ambulante na cal poder redactar atestados sobre verteduras, distancias de malezas…. cun posto de oficina formado por un asento para o axente redactor do atestado cunha mesa, así como unha parte reservada para, ou ben o denunciante ou ben o denunciado, dependendo das peculiaridades de cada actuación. O posto do axente está provisionado cun equipo multitarea e unha impresora, así como dos habitáculos e espazos necesarios para poder levar os diferentes útiles, non só de oficina senón tamén todos os necesario para levar a cabo todo tipo de medicións e comprobacións.\nCon esta nova incorporación ao seu parque móbil, xunto co novo vehículo Suv incorporado este verán á Policía Local, Mos conta cun parque móbil policial ampliado e reforzado que está dotado de 3 coches, 1 furgón de atestados e 1 motocicleta.


A Deputación financiará a apertura dunha rúa en Outeiro de Rei | Terrachaxa.com\n30 Dec 2019 Actualidade, Outeiro Actualidade, Outeiro\nA Deputación de Lugo investirá máis de 175.000 euros para mellorar a mobilidade en Outeiro de Rei. O presidente, José Tomé Roca, asinou un convenio co alcalde do municipio, José Pardo Lombao, para a apertura dun tramo viario no casco urbano da vila que conectará a rúa do Concello cunha zona residencial que axudará á ordenación viaria.\nCon cargo ao orzamento do 2019, a Deputación destinará en total 175.802,18 euros para mellorar as conexións viarias do centro en Outeiro de Rei. A actuación terá lugar entre a rúa do Concello, que vertebra a localidade, e a denominada rúa C, unha zona residencial de nova creación.\nO Concello comprometeuse a financiar as actuacións con 20.000 euros e tamén aportará os terreos precisos, permisos e autorizacións necesarias. Rematados os traballos encargarase tamén da conservación e o mantemento do tramo.\nO convenio xa está vixente aínda que con efectos económicos dende o 1 de xaneiro do 2020, ata a súa finalización, o 31 de decembro do 2021.\nEste acordo responde á vontade da Deputación de Lugo de impulsar a cooperación cos concellos da provincia de todas as cores políticas para que poidan ofrecer servizos e infraestruturas públicos de calidade e eficientes aos seus veciños e veciñas. Esta cooperación verase impulsada o vindeiro ano 2020 co Plan Único, que contará cun investimento de algo máis de 20 millóns de euros.\nEtiquetas DeputaciónobrasOuteiro de Reirua\nAnterior A Deputación colaborará nas obras do campo de fútbol do Pichón\nSeguinte Vilalba rematará o ano coa tradicional San Silvestre


DEPORTE NA PONTE: .Análise dos hábitos de práctica de Actividade Física do noso alumnado de 8 a 17 anos curso 2017-18\nPublicado por deportenaponte ás 12:25\nAs nenas de 4º de Infantil divertímonos moito nas clases de psicomotricidade. Esta semana estivemos facendo os nosos primeiros circuitos. Aq...\nCoñecemos o atletismo\nNos cursos de 5º e 6º de Primaria estamos coñecendo o deporte do atletismo. Traballamos as diferentes modalidades, como se distribúe o estad...\nRetámonos as combas\nBo día! En 3º e 4º de Primaria estivemos traballando a habilidade de salto a través das combas. Despois dun breve recordatorio do traballa...\nHoxe luns 8 de Marzo, celebramos o día Internacional da Muller. No deporte e no ámbito da actividade física continúan existindo grandes des...


Da nosa acordanza: Cursos de Cultura do Viño. Sesión sobre Cervantes e o Viño. Lar das Meigas\nCursos de Cultura do Viño. Sesión sobre Cervantes e o Viño. Lar das Meigas\n3ª Sesión: MIGUEL DE CERVANTES\nData: mércores, 1 de Decembro, ás 20 horas.\nAdega invitada: Castro de Lobarzán (D.O. Monterrei)\n-Con buenos vinos pusieron en olvido todas las borrascas pasadas con el presente gaudeamus. (Cervantes: El Licenciado Vidriera.)\nA terceira sesión do 1º Curso de Cultura do Viño, Literatura e Musica vai estar dedicada ao escritor máis ilustre das letras hispanas, Miguel de Cervantes, quen en obras tan singulares como Don Quixote e as que compoñen as Novelas Exemplares aludiu a aspectos moi relevantes da cultura do viño e a gastronomía do conxunto de España no Século de Ouro. É, ademais, moi de agradecer que Cervantes ponderara o viño de Galicia en El licenciado vidriera.\nOs comentarios do director do curso, Xavier Castro (autor de A rosa do viño, A la sombra ejemplar de los parrales e A mesa e manteis), darán conta das características esencias da súa obra literaria e dos seus suxestivos testemuños sobre os viños máis reputados na España daquel tempo –na que o viño tinto era o máis popular- e do peculiar xeito de bebelos e catalos. Combinaranse estas exposicións coa audición de obras musicais de século XVI e composicións clásicas inspiradas na inesquecible obra cervantina, como as de Richard Strauss, Maurice Ravel e Ernesto Halffter (ilustradas con vídeos exhibidos nunha pantalla).\nMais convén tamén mollar a palabra e, deste xeito, as glosas e comentarios iranse entreverando co paladeo do viños da adega invitada para esta sesión, que estará representada por Jose Manuel Fernández Justo: Castro de Lobarzán, que elabora con excelencia viños brancos e tintos, e se encontra situada na innovadora e punxente D.O. Monterrei. Coa súa contribución temos garantido o goce duns caldos espléndidos, amistosos, acolledores e cálidos, que a bo seguro constituirían o soño de Sancho Panza, quen, incapaz de facer gala de modestia –que si sabía practicar en cambio o seu amo- gabábase de buen mojón, que era a expresión que se empregaba daquela para significar que era moi avezado na nobre arte de catar os viños.\nComo apuntaba Otero Pedrayo, non é posible entender a Galicia do viño sen a Galicia do pan. Con ámbalas dúas especies nutríronse os galegos e, consonte con isto, servirase un compango de queixo manchego e castañas, apoiado en pan candeal e moreno, cocido en forno de leña, que a todo isto da dereito a inscrición (10 €).\nAo cabo, farase así mesmo un concurso de apreciación do viño por medio da representación plástica, tomando como referencia e fonte de inspiración as obras de arte que ilustraron ao longo da historia a cultura do viño e teñen a Baco como ilustre mentor. Mais non nos despediremos deste encontro cordial sen antes invocar ao patrón desta sensible confraría de amadores do viño, a literatura e a música: San Migueliño das uvas maduras, / moito me tardas, pouco me duras.\nAgardo que a sesión a todos preste, ilustre e divirta.\n(Para máis información Teléfonos: 665 212 825 / 981 565 122 / 609 653 228. E-mail: lardasmeigas@gmail.com / franciscojavier.castro.perez@usc.es/ Páxina Web: www.lardasmeigas.com)\nPublicado por Xavier Castro ás 1:47


Así serán as novas normas covid tras o fin da emerxencia o sábado, con algunhas restricións\nRedacción | Luns, 18 de Outubro de 2021, 16:42\nA Xunta acaba de confirmar que na madrugada do venres ao sábado non haberá xa emerxencia sanitaria, aínda que en teoría o comité de expertos que recomenda estas decisións non se reune ata mañá\nAs cifras da pandemia manteñen a Galicia en nova normalidade, pero acaban de cambiar de tendencia semanal e empezaron a subir, con alzas, por agora leves e puntuais, en lugares como Pontevedra\nMantéñense as máscaras como ata o de agora e a hostalería diúrna queda libre de limitacións especiais de aforo. Con todo, algunhas situacións, como misas, lecer nocturno ou eventos deportivos manteñen limitacións, que polo xeral implican aforos do 90%.\nA máscara de manterá como agora, por exemplo, nas aulas\nGalicia deixará o vindeiro sábado o estado de emerxencia sanitaria, declarada o 13 de marzo, ante a evolución dos contagios do coronavirus e poucas horas antes de que tamén entrase en vigor o primeiro estado de alarma en España. Con todo, aínda que a Comunidade galega quedará en mínimos de restricións, seguirán normas como as do uso de máscara, ventilación e distancia de seguridade.\nO presidente da Xunta, Alberto Núñez Feijóo, confirmou este luns que o Consello aprobará o fin do estado de emerxencia na súa reunión semanal, unha medida que, xunto co resto das decisións que se adoptan tras consultar co comité clínico, entrarán en vigor na madrugada do venres ao sábado, como é habitual.\nOs contagios, aínda que con pequenas oscilacións, mantéñense moi baixos, do mesmo xeito que a presión hospitalaria, mentres que a cobertura de vacinación atópase por encima do 84 por cento na poboación xeral e máis do 93 dos galegos apelados a inmunizarse coa pauta completa.\nNeste escenario, a próxima fin de semana Galicia alcanzará restricións de mínimos, cun aumento de aforos ao 100 por cen en practicamente todas as actividades salvo no os pubs e discotecas --o sector do lecer nocturno--, como un dos ámbitos nos que a recuperación da actividade, polas súas especificidades, vai máis lentamente.\nSEN AFOROS HOSTALEIROS\n"Empezaremos o vindeiro sábado con medidas de diminución de limitación de aforo en hostalería e outras actividades", ratificou o presidente da Xunta. O marco legal co que contará Galicia é a Lei de saúde galega, reformada na pandemia.\nA idea das decisións desta semana, tal e como avanzou en días pasado o conselleiro de Sanidade, Julio García Comesaña, é aumentar ao 100 por cen todas as actividades que actualmente están no 90, que viron como chegaron a este aforo procedentes do 75 por cento anterior, de forma xeral.\nAFOROS XENERALIZADOS Ao 90%\nAsí as cousas, actualmente está permitida o 90 por cento de capacidade en os lugares de culto, con 20 persoas por túmulo. Os congresos actos e reunións laborais, institucionais, académicos ou profesionais están permitidos ao 90 por cento, sempre que o público permaneza sentado; mintas que os espazos de exposición pódense usar ao 75 por cento.\nEn bibliotecas e arquivos, museos, salas de exposición, monumentos e outros equipamentos culturais están permitidos ao 90 por cento. Cinemas, teatros, auditorios ou espazos similares, tamén co público sentado e ao 50 por cento, no caso de que estean de pé.\nNas competiciones deportivas, está permitido o público sentado ao 100 por cento se é ao aire libre e ao 80 por cento en pechado. Piscinas ao aire libre e cubertas e parques acuáticos, pódense usar ao 90 por cento da súa capacidade máxima; mentres que os vestiarios poderán ocuparse ao 75 por cento (50 por cento en parques acuáticos), salvo que usen cabinas (100 por cen).\nA hostalería está aberta en función dos niveis de seguridade que se decide nos establecementos. Nos de menores requisitos, o interior pódese ocupar ao 75 por cento (máximo de dez persoas por grupo) e ao 90 por cento en terrazas (máximo de 20 persoas).\nNo caso do segundo nivel, actualmente o aforo é do 90 por cento en interior (máximo 10 persoas) e 100 por cen en terrazas (máximo 20 persoas); ademais pódense usar de forma individual as barras, ata un máximo de dúas persoas que conviven ou que sexan 'burbulla' e con distancia de seguridade de 1,5 metros doutros usuarios.\nA Xunta tamén ten vixente un nivel de seguridade no caso de ter que activalo por unha situación epidemiolóxica de agravamento. Nese caso, pecharíase o interior ata un 30 por cento da súa capacidade e un máximo de oito persoas por grupo, mentres que as terrazas quedarían ao 50 por cento.\nNo lecer nocturno non se esperan cambios polo momento, segundo indicou o vicepresidente primeiro da Xunta, Alfonso Rueda. Neste sector, o interior está limitado ao 50 por cento en interior e un máximo de 2.000 persoas no caso de menor seguridade (e 75% en exterior); mentres que nos establecementos en que se pide certificado covid está permitido o 75 por cento de aforo, terrazas ao 100 por cen e abrir ata as 4 da madrugada (unha hora máis que o nivel anterior).\nNos hoteis, albergues e aloxamentos turísticos está permitido o uso das zonas comúns ao 75 por cento da súa capacidade. En canto á ocupación habitacional, no caso dos albergues pódese o 100 por cen sempre que sexan grupo burbulla ou unidade familiar, 75 por cento se presentan certificado covid e 50 por cento no resto de supostos.\nNos establecementos comerciais, actualmente os aforos tamén se sitúan ao 90 por cento. Nas zonas comúns dos centros e parques comerciais está establecido, polo momento, un 75 por cento.\nPola súa banda, os centros de lecer infantil teñen restrinxido o aforo nun 90 por cento, tanto en interior como no exterior, sen limitacións, iso si, no grupo.\nNos albergues e campamentos xuvenís, están permitido o uso do 75 por cento da capacidade máxima e o 75 por cento das tendas de campaña.\nNos mercados con menos de 250 postos autorizados, está permitida a colocación do 100 por cen dos postos, mentres que é do 90 por cento naqueles que superan esa cifra.\nNa actividade deportiva non federada están permitidas as actividades ao aire libre e en instalacións cubertas de forma individual ou en grupos co uso de máscara. O límite é do 90 por cento. Na actividade federada, axustarase en virtude dos protocolos Fisicovid-DXTgalego.\nACADEMIAS, VERBENAS, ATRACCIÓNS DE FEIRA\nO 90 por cento de aforo esténdese, actualmente, á actividade que se realice en academias, autoescolas e centros privados de ensino non regrado de formación, así como en acuarios, establecementos e actividades zoológicas, botánicas ou xeolóxicas.\nEn canto á celebración de festas, verbenas e eventos populares, nas que hai que primar a ventilación e sempre que se baile debe de ser con máscara, as consumicións deben tomarse fóra da zona de baile e non está permitido fumar. Debe de haber venda de entradas por anticipado.\nOs espectáculos musicais artísticos con público de pé poden usar o 66 por cento da superficie útil do recinto e con público sentado o 90 por cento.\nEn canto ás atraccións de feira, que deben de contar con puntos de entrada e saída diferenciados, poderanse ocupar todas as prazas dispoñibles sempre que se manteña a distancia de seguridade. Mentres, os inchables ocuparanse como máximo ao 75 por cento.\nOs parques temáticos ten actualmente un aforo do 90 por cento, do mesmo xeito que os centros sociais, sociocomunitarios, clubs de juvilados e centros análogos; así como as actividades turísticas, centros de interpretación e visitantes, aulas de natureza e puntos de información.\nMÁSCARA COMO HASGTA AGORA\nEn xeral, a máscara segue sendo obrigatoria en todos os interiores, salvo no momento de consumir algún alimento (de ser o caso).\nNos espazos ao aire libre, é obrigatoria sempre que non se poida garantir a distancia mínima e, por exemplo, requírese en accesos a praias.


Declaración da Xunta de Goberno da Deputación de Ourense no "Día Internacional da Muller" - Diputación Provincial de Ourense\nO Día Internacional da Muller ten que servir como lembranza e conmemoración da igualdade dos dereitos entre homes e mulleres e a prol da erradicación de todas as formas de discriminación e violencia de xénero.\nDebe ser tamén un pulo para establecer estratexias e traballar en favor da igualdade entre mulleres e homes como base para unha sociedade máis aberta, dialogante, plural e equilibrada, onde todos, sexan cales sexan os nosos condicionamentos humanos, sociais e ideolóxicos, teñamos perfecta cabida, como non pode ser doutra maneira.\nTemos dado pasos importantes nos eidos da formación, da educación, da saúde..., pero iso non abonda, e nunca debemos caer no conformismo mentres existan ámbitos onde as disparidades entre homes e mulleres persistan, en sectores como o laboral, con desigualdades retributivas ou de infrarrepresentación feminina en postos de responsabilidade.\nComo recolle a "Estratexia para a igualdade entre homes e mulleres 2010-2015" da Comisión Europea: "Para alcanzar os obxectivos da Europa 2020, é dicir, un crecemento intelixente, sostible e é necesario integrar todo o potencial das mulleres de maneira máis extensa e eficaz".\nDende a responsabilidade que desenvolve esta administración provincial tanto, directamente coa cidadanía como na súa función de apoio e cooperación aos concellos, asumimos o reto de que é preciso traballar coordinadamente para que se produza un cambio de mentalidade, que xa está a acontecer, para integrar a perspectiva de xénero en todas as políticas e acción que leven a cabo as administracións, dende a máis pequena a máis ampla, desenvolvendo proxectos que fomenten a corresponsabilidade entre mulleres e homes, e que promovan actitudes para combater a discriminación, o drama e a vergoña colectiva que supón a violencia de xénero.\nHoxe, 8 de marzo de 2013, xungamos esforzos para traballar xuntos e erradicar as desigualdades, co obxectivo de acadar entre todos unha verdadeira sociedade integradora.\nOurense, 8 de marzo de 2013.


Tags espana - Sermos Galiza - Diario de intereses galegos\nVivimos unha enxurrada reaccionaria como non se...\nO peor do que escriba hoxe é que vostedes xa o saben. Saben que tratará do que o estado fai en Catalunya, ou do que significa para nós, habitantes deste Reino de España, como [email protected] e como cidadáns, cidadás simplemente. Van por eles, elas, a xente catalá porque son os que...\nVenezuela dá 72 horas ao embaixador español para abandonar o país e Madrid devolve o golpe\nEspaña responde coa expulsión do representante venezuelano.\n... a pesar de que já desde o século XVII os catalães tiverom que revoltarse contra Castela pola sua política imperialista, primeiro os camponeses do Vallés, chefiados polos Bispos de Vic e Barcelona e posteriormente...\nA crise política xerada pola cuestión catalá saldouse cun certo reactivamento do nacionalismo español, que arela consolidar un proceso de recentralización que vén de lonxe para converter o autogoberno en mera...\nCatalunya, outra vez 1898\nSalvando a distancia no tempo, a resposta do Estado español ás demandas do pobo garda moitas semellanzas coa súa reacción ás aspiracións das e dos nacionalistas cubanos nas décadas finais do século XIX. Debúllaas Cilia Torna nesta análise publicada no Sermos Galiza 273. Eis un extracto.\nUn estado de balbordo xeral inundou a maior parte da pensante e non-pensante sociedade española cando a xuíza Lamela decretou a entrada na cadea de máis da metade do goberno catalán. Agora que na nosa sociedade hai que...\nImposición e febleza da identidade española\nO Ecofin activa a conta atrás para impor a multa a España e Portugal\nActivan o procedemento de sanción, que pode acadar o 0,2% do PIB e a conxelación de parte dos fondos estruturais. En 20 días, a Comisión cuantificará a envergadura da multa.\nDISCURSO DE FELIPE DE BORBóN\nFelipe VI sitúa a unidade de España como prioridade da nova lexislatura\nJunts pel Si e a CUP (72 escanos) apoiaron a declaración independentista, que foi rexeitada por PP, PSC, Ciutadans e Catalunya si que es pot (63 deputad@s).\nObama e a “unidad de España”\nEstá ben que o presidente dos EEUU se preocupe pola “unidad de España”.\nNomearse Galiza, nomearse España\nA diferenza dos apelidos, que non son elixíbeis, o nome si é: alguén escolle o noso nome e con el estaremos identificados toda a vida, e máis alá dela. Hai persoas que se chamen Galiza?\nApelidarse Galiza, apelidarse España\nCoñecedes algunha persoa que se apelide Galiza? Pois haber, hainas. Só que non na Galiza pois non sería marca diferenciadora, como non o é ter sotaque galego.\nPor primeira vez, quizais dende a aprobación da Constitución, dende Madrid un conxunto de líderes de opinión vencellados á Universidade, ao xornalismo, á avogacía á política e á creación cultural (Elías Díaz, Nicolás Sartorius, José Antonio Zarzalejos, Ignacio Escolar ou Angel Gabilondo) ven de defender “Unha España federal nunha Europa federal”, asumindo como precisa unha reforma constitucional que limite as competencias do Estado blindando as autonómicas, aposte pola unidade federal europea, garanta un financiamento autonómico xusto e equilibrado e recoñeza a identidade plural do Estado.


Coronavirus:Soutomaior pasa a nivel de restrición alta - 2021\nXoves, 29 Xullo 2021 09:53\nSegun acordou o comité clínico o Concello de Soutomaior pasara a nivel ALTO de restriccións as 00:00 horas do día 31 de Xullo ( noite de venres a sábado)\nCambio de aforos na hostalería:\n· 50% en interior (só se pode acceder con certificado de vacunación, pcr negativa, test de antíxenos negativo ou certificado de ter pasado a enfermidade) para maiores de 12 anos.\n· 50% en exterior\nCambios no ocio nocturno\n· Exterior ó 50% e peche ás 01.00 horas\n· Interior pechado\n· Limitación de 6 persoas no interior e 10 no exterior\n· Entre as 1.00 e as 6.00 h están proibidas as reunións de non conviventes.\n· A máscara será obrigatoria en todo momento para as persoas de seis ou máis anos en espazos pechados de uso público ou abertos ao público, aínda que se poida garantir a distancia de seguridade interpersoal de 1,5 metros.\n· Na vía pública e en espazos ao aire libre, e en ambos casos , cando a aglomeración de persoas impidan manter a distancia de seguridade interpersoal de 1,5 metros.\n· Tamén será obrigatoria para os accesos, desprazamentos e paseos nas praias , cando se produzan aglomeracións de persoas que impidan a distancia de seguridade interpersoal de 1,5 metros


Inicio > Delegacións > Delegacións do Goberno > Delegación do Goberno na Comunidade Autónoma de Galicia > Actualidade > Notas de Prensa > Notas > 2021 > Octubre > Maica Larriba subliña o papel da Garda Civil nas zonas rurais como axente fundamental para vertebrar o territorio e fixar poboación\nMaica Larriba subliña o papel da Garda Civil nas zonas rurais como axente fundamental para vertebrar o territorio e fixar poboación\nDestacou o “compromiso do Goberno de España para reforzar a seguridade nos pequenos municipios e aumentar a presenza da Garda Civil en todo o territorio”. Para a subdelegada o labor da Compañía lalinense é determinante para que a zona se atope entre as máis seguras da provincia.\nPontevedra, 20 de outubro de 2020.- A subdelegada do Goberno en Pontevedra, avogou hoxe en Lalín polo papel “fundamental” que cumpre a Garda Civil nas zonas rurais, “onde o seu traballo para garantir a seguridade favorece a vertebración do territorio e contribúe a fixar poboación”. Maica Larriba fixo estas declaracións no acto de homenaxe que o Concello de Lalín lle brindou á V Compañía da Garda Civil adscrita á Comandancia de Pontevedra, que copresidiu xunto o alcalde, José Crespo.\n“Un dos moitos retos do Instituto Armadao”, indicou, “é o de manter unha presenza eficaz nas zonas rurais axustada ás necesidades dos cidadáns, cun servizo que apuntale a prosperidade das contornas rurais como son as de Lalín e das comarcas de Deza e Tabeirós-Terra de Montes”.\nA este respecto, destacou o “compromiso do Goberno de España para reforzar a seguridade nos pequenos municipios e para aumentar a presenza da Garda Civil en todo o territorio”. Así, recordou que para este ano hai convocadas 2.100 novas prazas, cunha taxa de reposición do 115% “porque aínda que queda moito por facer, agora non hai alcalde ou localidade que non queira ter un cuartel da Garda Civil”.\nMaica Larriba felicitou e transmitiu o seu recoñecemento e agradecemento aos membros da V Compañía de Lalín, cuxo traballo, dixo, “é un dos mellores exemplos do compromiso coa sociedade máis próxima que cada día demostra a Garda Civil e que debe facernos sentir orgullo”.\nA subdelegada fixo referencia ás máis de 50 operacións contra grupos criminais que desenvolveu a Compañía, destacando, en especial, o papel da Policía Xudicial e a desarticulación o pasado ano dun grupo dedicado ao asalto de vivendas e establecementos. “Os roubos con forza son dos delitos que maior sensación de inseguridade xeran entre a cidadanía, pero co voso traballo exemplar facedes que esta zona continúe entre as máis seguras da provincia”, engadiu.\nPor último, Maica Larriba recordou que a Garda Civil se enfronta a importantes desafíos como son a emerxencia climática, a loita contra a violencia machista ou a ciberdelicuencia, “retos complexos que afrontaredes con garantías porque ao longo da historia sempre soubestes adaptarvos aos novos tempos”, explicou.


A Xunta salienta o éxito da campaña de verán, que se pechou sen ningún caso de covid-19\nOfertáronse máis de 6.800 prazas e xeráronse preto de 650 contratos no sector do ocio e o tempo libre\nReducíronse os aforos das instalacións, reforzouse o persoal monitor e as medidas hixiénico-sanitarias como resposta á situación de emerxencia sanitaria\nSantiago de Compostela, 15 de outubro de 2020.- A directora xeral de Xuventude, Participación e Voluntariado, Cristina Pichel, subliñou hoxe o éxito da Campaña de Verán deste ano que, pese a desenvolverse nun contexto de emerxencia sanitaria, rematou sen rexistrar ningún caso de covid-19. Unha programación de verán que ofertou máis de 6.800 prazas e que xerou preto de 650 contratos no sector do ocio e o tempo libre desde xullo a setembro.\nA responsable deste departamento autonómico explicou na comisión 5ª de Sanidade, Política Social e Emprego que este éxito “é resultado da planificación, da formación e do compromiso de todas as partes implicadas na campaña”. Así mesmo, destacou a coordinación e colaboración cos representantes do sector no eido do ocio e do tempo libre para sacar adiante a programación de verán.\nCristina Pichel tamén subliñou a eficacia das medidas de seguridade fronte ao coronavirus supervisadas polo Comité Clínico. Estas medidas asentáronse na redución do aforo en todas as instalacións; a configuración de grupos máis pequenos nas actividades e reforzo do persoal monitor, de tal xeito que nunha houbo tantos monitores nos campamentos como este ano; e o reforzo das medidas hixiénico-sanitarias.\nAdemais da planificación, a directora xeral de Xuventude referiuse á formación. De feito, antes do inicio da Campaña de Verán realizáronse cursos formativos vinculados ás medidas covid-19 nos que participaron ao redor de 1.200 persoas.\nNa súa intervención, Cristina Pichel lembrou que a programación deste verán contou con tres novidades importantes. A primeira foi que se sumaron novas instalacións para o desenvolvemento das actividades, entre as que destacan as dúas residencias de tempo libre de Panxón e O Carballiño.\nEn segundo lugar, explicou que se cambiou a filosofía dos campos de voluntariado, case sempre internacionais, para poder facelos integramente para mozas e mozos de Galicia e cun máximo de 12 participantes por iniciativa. E a terceira novidade foi a posta en marcha dos minicampamentos de cinco días en instalacións turísticas, en colaboración coa área de Turismo da Xunta.\nPor último, a directora xeral de Xuventude asegurou que a Campaña de Verán deste ano foi unha das poucas deste calibre levada a cabo no conxunto de España, só superada en prazas por Cataluña.


O folclore de Panamá abrangue un número importante de danzas que varían segundo a rexión na que nos atopemos. Neste artigo, falarémosche das danzas panameñas máis destacadas e amosarémosche imaxes e vídeos de todas elas.\nDanza da cucuá\nO punto É unha das danzas máis famosas de Panamá. Este é interpretado por unha parella. Comeza co home co xeonllo esquerdo no chan e dándolle a man á muller.\nAlí de dous tipos diferente: o punto Santeño e o punto Ocueño. Do mesmo xeito, cada paso ten o seu propio nome, xa que a danza divídese no paseo, o zapateo, o escobillao e a seguiridilla.\nO bullerengue o bulicio É tradicional da costa caribeña de Colombia e da provincia de Darien, en Panamá. É interpretado polos descendentes de os granates, antigos escravos africanos que levaban unha vida en liberdade.\nEste baile panameño realizábase no pasado cando a muller tiña unha festa porque o home regresara dunha caza na selva. Aínda que en Colombia só a bailan mulleres, en Panamá faise por parellas. Durante o baile, o home tenta bicar á muller e ela evítalle.\nO pequeno tambor Está representado en Panamá desde o século XVII e a súa orixe é unha combinación da cultura española e a dos antigos escravos africanos. Nela os músicos baterían e baterían as mans.\nDependendo da rexión na que nos atopemos, podemos observar un estilo diferente. Estes son os máis destacados:\nDous Ríos, Dolega\nParita e Santa Mariña\nO pequeno tambor: reflexo do folclore panameño - por AFS-USA Intercultural Programs\nParece que este baile vén doutra chamada manjerona, pero a diferenza disto, a denesa báilase nunha habitación e non ao aire libre. A súa coreografía é bastante sinxela e, para representala, deben ser interpretadas dúas filas: un para homes e outro para mulleres.\nEn cumbia atopamos unha combinación da tradición española, indíxena e africana. Practícase principalmente na península de Azuero e en Veraguas. Os pasos teñen estes nomes:\nZapateo do zapateiro\nPé de carreira\nHai un tipo de cumbia de ritmo rápido coñecido como cruzou. É típico da península do Azuero e pertence ao xénero da cumbia santeña.\nA cumbia queda frouxa cando hai moitas parellas que van ao mesmo tempo e cambian de compañeiro. Pola contra, chámase cumbia amor cando a muller sostén ao home e é un baile de salón. Neste vídeo a cumbia interpretada é Viva panamá:\nO congo Báilase na costa de Colón e representa a crueldade que sufriu a poboación negra durante a era colonial, cando se permitiu a escravitude. É un baile expresivo no que os intérpretes van descalzos.\nO vestido para a danza do Congo, en Panamá - de Mónica Mora\nOs bailaríns levan traxes bastante vistosos e algúns deles usan máscaras. Varios personaxes están representados no baile, como o escravo, o filibustero (estranxeiro ou turista) ou o demo. Nela ten moita importancia a improvisación.\nEl gammu burui É un baile nativo de o kuna, un pobo indíxena de Panamá. Báilase en grupo e os instrumentos só son tocados por adultos, xa que é unha danza que forma parte do rito da puberdade. Comeza cun ritmo lento pero remata rápido.\nEl Palo de Mayo or Polo de maio É un baile que ten lugar ao redor dunha pértega duns 3 m de altura da que saen cintas de cores. A súa orixe é europea e realízase principalmente na illa de Colón, Bastimentos e Bocas del Toro.\nA súa orixe é europea e represéntase o 1 de maio para celebrar a chegada da primavera. Nela participan entre oito e doce parellas. Cada persoa colle unha cinta e todos bailan ao redor do pau ata que tecen e destecen as cintas nel.\nEsta danza aborixe ten lugar na cidade de Centro San Miguel, en Coclé. Estaba a piques de desaparecer pero hoxe recuperouse grazas a varios grupos de baile.\nOs traxes que se usan durante a danza están feitos coa madeira dunha árbore que tamén se chama cucua. A súa interpretación é sinxela, pero o número de bailaríns ten que ser raro. Con este vídeo podes aprender máis sobre este curioso baile:\nEsta danza panameña realízase durante o Corpus Christi na Vila dos Santos, na provincia de Los Santos. Aquí tamén se realizan outras danzas tradicionais como a española Montezuma.\nO baile dos Diaños Sucios chámase así porque antes os traxes facíanse cunha manta sucia que estaba pintada e que, coa suor, quedaba coas cores mesturadas.\nOs disfrazados bailan de casa en casa. Durante a actuación, realizan un stomp con cutarras, que son sandalias típicas de Panamá.\nEsta danza representa a loita do ben contra o mal. Durante a súa actuación, aparecen diferentes personaxes, que son os seguintes:\nAnxo San Miguel\nCapitán do demo\nGuías do demo\nBáilase durante o día do Corpo de Deus en múltiples zonas do país como Portobelo, Garanchiné e San Miguel. Ten influencias tanto dos españois como dos indíxenas.\nActualizado o 02/10/2017\nEste artigo compartiuse 62 veces. Levamos moitas horas recollendo esta información. Se che gustou, compártea, por favor:\nSi, a cumbia tamén se baila en Colombia.\nAlguén de Colombia ou Costa Rica me pode dicir se hai unha danza similar nos seus países? Teño curiosidade.


O prezo da vivenda modera o seu descenso e cae un 9,2% en xullo, segundo TINSA | Consumer\nO prezo da vivenda modera o seu descenso e cae un 9,2% en xullo, segundo TINSA\nAs maiores baixadas producíronse na costa mediterránea\nO prezo da vivenda suavizou a súa caída interanual no mes de xullo, que pasou do 10,1% rexistrado o mes anterior a un 9.2%, segundo o Índice de Mercados Inmobiliarios Españois (IMIE) elaborado por Tasaciones Inmobiliarias (TINSA).\nEn termos absolutos, o IMIE mostrou una lixeira baixada, desde os 1.987 puntos de xuño deste ano até os 1.983 correspondente ao mes de xullo, o que supón un descenso acumulado do 13,2% respecto de decembro de 2007, cando alcanzou o seu valor máximo.\nAs divisións territoriais dos índices tamén mostraron una moderación no descenso dos prezos. A maior baixada protagonizouna o subíndice “Costa Mediterránea”, cun descenso interanual do 10,9%. Por detrás, situáronse os ámbitos das “Capitais e Grandes Cidades”, cun 9.7%, e as “Áreas Metropolitanas”, cun 9.6%.\nAs menores caídas rexistráronse nos subíndices “Resto de Municipios”, que presentou una baixada interanual do 8.3% e “Baleares e Canarias”, cunha baixada do 8.0%.\nNo que respecta ao descenso acumulado polos diferentes subíndices desde decembro de 2007, “Costa Mediterránea” aumentou a súa baixada até un -18% e os municipios das “Áreas Metropolitanas” acumularon un recorte do -14.4%. Pola súa banda, nas “Capitais e Grandes Cidades” os prezos baixaron un 14.1%, en Baleares “e Canarias” un 12% e no “Resto de Municipios”, un 11.2%.\nOutros subíndices presentan a seguinte situación en canto a descensos totais: “Capitais e Grandes Cidades” (- 14.1%), “Baleares e Canarias” (- 12%) e “Resto de Municipios” (- 11.2%).\nbaixada costa mediterránea descenso interanual-gl resto de municipios


Colectivos de ContraMINAcción recorren a licenza outorgada a Cementos COSMOS. | ContraMINAcción\nColectivos de ContraMINAcción recorren a licenza outorgada a Cementos COSMOS.\nDous colectivos integrados en ContraMINAcción presentaron xa cadanseu recurso de reposición contra a licenza concedida polo Concello, solicitando a súa suspensión inmediata. Nos vindeiros días presentaranse novos recursos por parte de outros colectivos da nosa Rede.\nNos recursos, presentados polos colectivos Cova Crea e Petón do Lobo, exíxese a suspensión inmediata da licenza concedida á empresa Cementos Cosmos, así como a revisión da mesma, por entender que reviste o carácter de acto administrativo nulo de pleno dereito.\nDesde os colectivos alegantes explican que o recoñecemento administrativo por parte da Dirección Xeral de Industria, Enerxía e Minas, limítase ao proxecto de explotación e plan de restauración vixente a 1 de xaneiro de 2003, non podendo ser obxecto de recoñecemento administrativo as ampliacións ou modificacións posteriores a esa data.\nAldea de Castiñeiro, en Triacastela\nAo tratarse dun proxecto diferente do anteriormente aprobado (distinto nome, distintas concesións, maior envergadura, maiores impactos e incluso distinto tipo de recursos a explotar), precisaría, para ser levado a cabo conforme a lexislación vixente, da correspondente avaliación ambiental, así como da análise dos impactos directos e indirectos da actividade na área na que se desenvolve. Así pois, non se trata dunha simple regularización dunha actividade extractiva xa existente.\nDesde ContraMINAcción queremos recordar á opinión pública que a explotación en cuestión atópase enriba da Cova de Eirós, onde se fixeron importantísimos achádegos arqueolóxicos, sendo considerada unha auténtica xoia da arte rupestre, ata o punto de ser bautizada como a “Atapuerca galega”.\nAs actividades mineiras danan gravemente este xacemento arqueolóxico, producindo filtracións de auga que danan as pinturas, así como as voaduras e detonacións no seu entorno inmediato, como o propio departamento de Patrimonio Cultural recoñece, a pesar de informar favoravelmente permitindo detonacións a só 50 metros da Cova de Eirós.\nTamén é necesario lembrar que esta mina se encontra sobre o leito fluvial do rio de Teixido, en Rede Natura nun ámbito con varias ducias de especies protexidas, no ámbito de protección do Camiño de Santiago, e afecta cinco aldeas e as vías de comunicación entre elas. A pesar diso, foi outorgada unha licenza sen avaliación dos impactos dun xeito totalmente irregular no procedemento e contra o máis elemental senso común.\nOs colectivos Cova Crea e Petón do Lobo, ademais da nulidade da licenza, solicitan como medida preventiva, dada a importancia histórica desta parte do noso patrimonio, a paralización inmediata da explotación e a suspensión da autorización para o exercicio da actividade.\nOutros colectivos integrados na rede ContraMINAcción preparan novos recursos de reposición que irán presentando nos vindeiros días.\nEsta entrada publicouse en Conflitos mineiros, Conflitos: Triacastela e está etiquetada con Cementos Cosmos, Cova Crea, Cova de Eirós, Petón do Lobo, recurso, Triacastela en 20/08/2014 por marinela.\n← ContraMINAcción exixe a paralización da actividade de Cementos Cosmos ‘O Iribio’ denuncia á explotación mineira de Cementos Cosmos ante a Policía Autonómica →


A Xunta elimina un punto de vertido ó río Té en Batán - Canal Rías Baixas\nA Xunta elimina un punto de vertido ó río Té en Batán\nRIANXO> A Xunta de Galicia eliminou un vertido de augas residuais ó río Té, en Rianxo. A orixe da fuga estaba nas malas condicións dun treito da condución de saneamento que xa foi reparado. Tralas melloras acometidas, constatouse o cese das emisións contaminantes.\nOs técnicos de Augas de Galicia detectaron a presenza de emisións contaminantes no marco dos controis de calidade que realizan periodicamente. O punto de vertido ó río Te localizábase no lugar de Batán.\nTras realizar unha inspección, en colaboración con persoal da concesionaria do servizo de saneamento, comprobaron que a rede presentaba deficiencias neste punto polo que se procedeu ó selado das fisuras no colector de chegada ó bombeo. Tamén foi necesario substituír un treito da condución de impulsión que se atopaba moi deteriorado.\nTrala realización destas melloras, os inspectores de Augas de Galicia efectuaron un seguimento para comprobar o correcto funcionamento da rede ratificando o cese dos vertidos.\nArtigo anteriorBota a andar un novo obradoiro de emprego en Rianxo\nSeguinte artigoFlores e murais en lembranza das vítimas\nBarbanza Arousa activa unha enquisa para coñecer as carencias no transporte público\nO BNG da Pobra insta ó executivo local a acometer con...\nA hostalería de Barbanza insiste na necesidade dun Plan de Rescate...


A Coruña súmase ás cidades que acollerán o proxecto NBA 3x3 - BBVA. (FEGABA, 05/09/2012 ) - Club Baloncesto Culleredo\nPortada » A Coruña súmase ás cidades que acollerán o proxecto NBA 3×3 – BBVA. (FEGABA, 05/09/2012 )\nA Coruña súmase ás cidades que acollerán o proxecto NBA 3×3 – BBVA. (FEGABA, 05/09/2012 )\n– Tras a confirmación xa anunciada da súa presenza en Santiago, o programa NBA 3×3 – BBVA engade a A Coruña á nómina de cidades que disfrutarán deste espectáculo, que se articula coa modalidade 3×3 como protagonista e conta co apoio da FGB.\n– As datas establecidas para a posta en marcha desta exhibición NBA en A Coruña comprenden os vindeiros 29 e 30 de setembro.\nA Coruña e Santiago de Compostela vivirán este mes de setembro a maxia da NBA. Ambas as dúas localidades galegas acollerán o programa NBA 3×3, unha xira a nivel nacional que fusiona o baloncesto con actividades lúdicas e interactivas ao máis puro estilo NBA.\nA actividade, promovida e organizada por BBVA, terá en Galicia dobre parada, escollendo o Parque da Alamenda, en Compostela, e o Centro Comercial Marineda City en A Coruña como sedes para o groso de todos os eventos.\nDurante dúas fins de semanas consecutivas o universo NBA ocupará así o seu particular oco en Galicia, e virá acompañado de gratas sorpresas. A presenza dunha lenda da NBA en Compostela e A Coruña, así como multitude de exhibicións, concursos e actividades realzarán a xa de por si atractiva competición 3×3. BBVA, Adidas, Foot Locker, Kia Motors, Hp, Leite Pascual e Sprite encargaranse de que todo saia á perfección.\nO NBA 3×3 – BBVA abre a súa inscrición para mozos e mozas a partir de 11 anos, dividindo a súa participación en diferentes categorías.\nDeste xeito, en cada caso, poden inscribirse de balde equipos de 3X 3 en categoría U12, U14, U16 e Open (máis de 17 anos). Nas tres primeiras con competición feminina e masculina e, na denominada Open, nunha única categoría mixta.\nPara os trámites de inscrición a organización mantén activas as seguintes ligazóns:\nSantiago de Compostela – 22 e 23 de setembro\nA Coruña – 29 e 30 de setembro\nEn estas fechas son muy tradicionales los torneos navideños, nuestr@s chic@s han participado este fin de semana en dos de...


"Antes de meternos en cuitas económicas y estudiar la gravísima situación que atraviesa España y la moneda única europea, queremos poner una sonrisa con una de las imágenes del día. España jugó con Torres de 9 y dio un baile espectacular a Irlanda", así abría a semana pasada o seu facebook un coñecido medio de comunicación galego, invitando aos seus lectores a poñerse até arriba de dopamina antes de analisar a crúa realidade. Alucinante, porén para nada sorprendente neste país de mal prensados.\nPor F.Glez.Tenreiro | Narón | 20/06/2012\nCon todo, non foron os goles dun millonario loiro de bote, ao que xornalistas mileuristas chaman amorosamente "el niño", o que me chamou máis a atención nas noticias daquel día; tampouco os cánticos irreprimíbeis dos irlandeses, perdendo por catro goles a cero, porén orgullosos de poder apoiar aos seus propios compatriotas nun campionato internacional e non acudir de prestado, como imos os galegos cunha selección de cataláns, vascos e castellanos.\nEn verdade, o artigo que aportou máis value for money á miña lectura (como din os anglosaxóns, coa súa preocupación obsesiva polo diñeiro e os prezos) foi un que falaba do perigo que corre a lingua cantonesa en Hong Kong, que vén sendo desprazada polo mandarín de China desde que o Estado británico entregara este país ao Estado chinés. Sóalles de algo?\nNestes tempos que corren, onde parece máis fácil acertar unha quiniela que atopar un traballo, a moitos lles parecerá unha absoluta perda de tempo que me preocupe dos problemas que poida estar pasando unha lingua asiática, mesmo se ten reminiscencias co caso galego. Pregaríalles logo que lle fosen co conto ao Estado español, moito máis preocupado ca min (monetariamente falando) polo castellano. Seica lles causaría sorpresa saber que o goberno do PP, coa súa política da austeridade funcionando a pleno rendemento, apenas recortou un 5% o orzamento correspondente ao Instituto Cervantes, agasallado este ano con máis de 97 millóns de euros (polos 102,80 millóns de 2011) para continuar coa súa labor de "promoción y enseñanza de la lengua y cultura española" (sinónimo de castellana). Un dado bastante significativo se temos en conta que o I+D se recortou nun 25,6%; a política industrial e enerxética, un 32%; as becas e as axudas ao estudo, un 11,6%; as infraestruturas, un 22%; e a promoción turística, un 30%. Polo que se deduce dos recortes, a lingua común dos castellanos e dos apátridas ibéricos semella ter unha importancia aínda maior que a política sanitaria, onde os recortes rabuñaron o 7% da súa partida.\nÉ isto casual ou responde a unha intención xeoestratéxica do Reino de España? É evidente que o Estado español non só traballa activamente na promoción da lingua castellana no mundo, aínda en detrimento das linguas propias das diversas nacións que conforman a rexión iberoamericana, senón que as grandes cantidades investidas teñen tamén unha función pasiva, de defensa dos espazos conquistados perante á cada vez maior introdución do inglés e de outras linguas emerxentes, como o mesmo mandarín ou o portugués.\nAcaso é casualidade que a lingua internacional dos negocios sexa o inglés? Acaso estes marmecos do fútbol pensan que os chinos serían menos efectivos na súa expansión lingüística na tesitura de acadar unha primacía mundial tan indiscutíbel como tivo, no seu momento, o imperio británico ou como ten, no momento actual, o estadounidense?\nPor moi cotián e cansativo que sexa, nunca me deixará de abraiar a cantidade de galegos drogadictos do deporte español que non dedican nin cinco minutos a reflexionar sobre un tema tan transcendental como é a lingua que os define, ao mesmo tempo que non teñen ningún reparo en falar durante horas sobre a Eurocopa ou a vitoria do balear Rafael Nadal en Roland Garros. Será pois, xustamente, neste momento tan difícil onde cada vez son menos os Estados con poder de decisión real, cando as nacións que nin sequera contamos con un Estado deberemos estar máis preocupados que nunca pola sorte que poida correr o noso idioma, pedestal sobre o que se levantan todas as nosas artes, no sentido máis laborioso do termo.\nA lingua e o traballo, físico e intelectual, son as dúas materias primas básicas sobre as que se asentan as diferentes sociedades do planeta, moldeadas en consonancia co territorio onde se desenvolven, na súa forma máis natural. Infelizmente, o traballo en Galiza estásenos a escapar das mans, na maioría dos casos por decisións que se toman a centos de quilómetros do centro de produción.\nA lingua, pola contra, é a fresta de soberanía máis importante que posuímos a día de hoxe os galegos, de tal modo, que o simple feito de falar o idioma propio se convirte nun acto de insubmisión contra os poderes establecidos: contra o Instituto Cervantes, contra o artigo 3.1 da constitución española, contra o civismo uniforme que propoñen os Estados capitalistas e os seus mercados... O seu deterioro, pola contra, é directamente proporcional á nosa desintegración como país, ao crecemento do individualismo.\nGaliza é como un filete que se quere cortar a cachiños para engulilo mellor, porén despois de case 600 anos se lle segue trasgolando ao Reino de España e aos seus titores. A estas alturas, cos romanos, xa levaríamos tempo sendo carne picada; o que fala non só da robustez do galego, senón tamén do pésimo traballo que fan os castellanos como colonizadores. O inimigo pode cambiar e incluso ser máis poderoso (Alemaña, EEUU-FMI), mais para min non hai discusión; a lingua é a arma que máis temen eses poderes, o que nos pode unir para reivindicar a nosa soberanía como única vía de loita contra o espolio.


Atopan pinturas prehistoricas antropomorfas de hai 5.000 anos nas terras de Monterrei - Historia de Galicia\nBeatriz Comendador analiza os motivos pictóricos atopados no xacemento do Castelo de Lobarzán, tamén coñecido como A Ceadá das Laxes das Chas, nos concellos ourensáns de Monterrei e Oímbra / Lobarzán\npor Redacción · 15 Xul, 2019\nNun abrigo natural, nunha pequena cavidade de bloques e grandes laxes con dominio visual sobre o val que rodea o xacemento do Castelo de Lobarzán, tamén coñecido como A Ceadá das Laxes das Chas, nos concellos ourensáns de Monterrei e Oímbra, veñen de descubrirse pinturas rupestres, realizadas sobre granito, sendo os primeiros motivos en Galicia que se atopan neste tipo de soporte. O achado ten lugar no marco do proxecto de recuperación patrimonial, paisaxística e etnográfica desta área arqueolóxica que está a realizar un equipo de investigadoras e investigadores da Universidade de Vigo. Algunhas destas pinturas, ademais, son atropomorfas, un feito que destaca a súa importancia.\n“Tivemos coñecemento da existencia dunhas posibles pinturas a través de J. L. Arias, que visitara o lugar conxuntamente con outros veciños do Rosal (Oímbra)”, explica Beatriz Comendador, directora do proxecto e arqueóloga do Grupo de Estudos de Arqueoloxía, Antigüidade e Territorio (Geaat) da Universidade de Vigo. Unha vez localizado o enclave por Beatriz Comendador e os arqueólogos Víctor Rodríguez e Nieves Amado, confirmaron “a existencia de pintura prehistórica conxuntamente con restos arqueolóxicos característicos dunha cronoloxía por volta do terceiro milenio antes da nosa era”, comenta a profesora da Facultade de Historia do campus de Ourense.\nLocalización e motivos\nAs pictografías localizadas, detalla Beatriz Comendador no Duvi, atópanse “nunha pequena cavidade de bloques e grandes laxes desprazadas, parcialmente á intemperie e situadas nos fragueiros do xacemento” e poden integrarse dentro da tradición de arte esquemática. O abrigo, indica, encádrase na categoría de locais ocultos, de acceso difícil e incluso perigoso, e os motivos atópanse na parede dun corredor natural semiaberto, cunha apertura con dominio visual sobre o val. Á falta dun estudo minucioso das pinturas, a arqueóloga salienta como o achado está composto por dous motivos illados, situados preto da base, a unha altura duns dez centímetros do chan. Un aspecto importante, subliña, “é que están realizados sobre granito, sendo os primeiros motivos en Galicia que se atopan neste tipo de soporte” pois, indica Comendador, “coñecíase pintura no interior de cámaras funerarias pero non neste tipo de abrigos naturais”.\nMotivos pictóricos atopados no xacemento do Castelo de Lobarzán, tamén coñecido como A Ceadá das Laxes das Chas, nos concellos ourensáns de Monterrei e Oímbra / Lobarzán\nEste tipo de emprazamento presenta características semellantes a outras estacións rupestres graníticas como a paraxe de Los Barruecos en Malpartida, La cueva Larga de Pradillo en Cáceres ou La Palla Rubia nos Arribes del Duero de Salamanca, segundo explica Beatriz Comendador. Nestes lugares, apunta, “cun intenso poboamento durante o neolítico e o calcolítico, o granito constitúe o soporte xeolóxico predominante e proporciona un ambiente proclive ás manifestacións relacionadas coa espiritualidade das sociedades primitivas ou incluso a súa relación co mundo funerario”. Por outra banda, engade a arqueóloga, o achado feito “amosa a diversidade de soportes”, xa que na mesma comarca de Monterrei tamén foi localizada pintura sobre cuarcita no Penedo Gordo (Vilardevós).\nSobre as pinturas descubertas, a arqueóloga da Universidade de Vigo salienta como se trata de “figuras realizadas en tinta plana vermella, aparentemente de cores semellantes, cunha forte abstracción e hieratismo”. Un dos motivos localizados, indica, é unha figura antropomorfa, “asimilable ao tipo dos antropomorfos cruciformes ou os sexuados coñecidos en Las Batuecas (Salamanca), Cáceres, Cabeza del Buey (Badajoz) ou noutras zonas máis meridionais”. A súa cronoloxía nestas áreas sería consecuente coa da primeira ocupación coñecida do enclave do Castelo de Lobarzán/A Ceadá das Laxes das Chas, caracterizada por un importante conxunto de cerámicas prehistóricas, entre elas as do tipo Penha, propia dos asentamentos do neolítico final/calcolítico no noroeste peninsular, e especialmente no val do Támega. Por outra banda, destaca Beatriz Comendador, “a contorna é unha das áreas nas que aparecen con maior densidade afloramentos con gravados rupestres do tipo coviñas que se estenden, igualmente, por fóra do recinto murado ata ao pico máis oriental, o Mazairo”.\nEstudo e protección\nA revisión tanto dos elementos atopados, do lugar xeográfico do achado, do emprazamento, das características da rocha soporte, da disposición, definición e forma dos motivos en pintura vermella, conxuntamente cos antecedentes arqueolóxicos mencionados no territorio no que se enmarca, indica Beatriz Comendador, lévalles a “a considerar este lugar como unha estación con pintura rupestre da tradición esquemática”. A cavidade, engade a arqueóloga, “ofrece potencial arqueolóxico, polo que é precisa a catalogación e rexistro, diagnose e protección deste ben”.\nAsí, o achado foi comunicado á Dirección Xeral de Patrimonio da Xunta de Galicia no momento da súa localización, sendo xa presentada unha proposta de actuación a esta dirección xeral. O enclave, comenta Beatriz Comendador, será intervido por un equipo liderado polo Geaat da Universidade de Vigo “á espera das accións que se consideren pertinentes, e de ser o caso, do establecemento de medidas para a vixilancia e protección do mesmo, dada a vulnerabilidade do lugar”.\nNa actuación en curso, detalla a arqueóloga, “está prevista unha prospección que contempla a revisión destes fragueiros e cavidades, para a que o equipo conta coa colaboración da veciñanza”. Para a revisión e estudo do conxunto de cavidades tamén contarán coa axuda do CETRA (Grupo de Espeleoloxía Científica A Trapa), “dada a enorme riqueza xeolóxica da contorna, onde xa eran coñecidas cavidades con potencial arqueolóxico, como A Cova dos Mouros”. Todos estes aspectos, indica por último Beatriz Comendador, “poñen de manifesto o potencial do conxunto Castelo de Lobarzán/A Ceadá das Laxes das Chas”.\nTemas: A Ceadá das Laxes das ChasAntigüidade e TerritorioantropomorfoBeatriz ComendadorCastelo de LobarzánGEAATGrupo de Estudos de Arqueoloxíamotivos pictóricosNieves AmadopinturasUniversidade de VigoVíctor Rodríguez\nSeguinte A revista Obradoiro de Historia Moderna obtén o Selo de Calidade FECYT\nAnterior Terre de Galice, a historia dunha Fisterra europea


Cohousing: Alternativas autoxestionadas de vivenda e coidados para maiores - Lugonovo\nA Asociación Mancomún organiza en Lugonovo a xornada “Sempre en común. Solucións habitacionais para compartir coidados entre maiores”. O encontro, onde participarán persoas ligadas a experiencias prácticas de cohousing de diversas entidades, presentará modelos alternativos de coidados e vivenda para unha vellez máis activa, con especial fincapé na autonomía persoal. Deste modo,“Sempre en común”percorrerá distintos modelos autoxestionarios que poden responder as necesidades específicas das persoas maiores á vez que se centran no tecido de redes de apoio mutuo, afectivas e colaborativas.\nA base do cohousing son vivendas colaborativas, autoxestionadas, onde comunidades de persoas maiores conviven, compartindo espazos comúns e coidados á vez que manteñen a independencia dos espazos persoais e a propia a intimidade.\nA xornada contará coa presenza de Javier Souto María Luisa Massò (Asociación Meridiano), Rogelio Ruiz (Trabensol) e Paco Novo (Unión Democrática de Pensionistas).\n“Sempre en común” terá lugar mañá, mércores 16 de xaneiro, a partir das 19:30h no local de Lugonovo, na Ronda da Muralla 164.\nPrevious Post:É o Concello o que adoece de mando, non a Policía Local\nSeguinte entrada:Despois de tres anos de rodeos, os hortos dos Paxariños seguen sen entregar


Río Sil - Wikipedia, a enciclopedia libre\nO Sil é un río do noroeste da Península Ibérica que discorre polas provincias de León e Ourense, facendo no seu último tramo de fronteira entre esta última e a de Lugo, na zona noroeste de España. É o principal afluente do río Miño, coa que comparte a expresión popular de «o Sil leva a auga e o Miño a fama».\n3 Principais afluentes\nA sona de ser o río máis caudaloso de Galicia está xustificada: No anuario hidrolóxico da confederación hidrográfica Miño-Sil aparece que o encoro de San Pedro, a poucos quilómetros da xuntanza co Miño, rexistra moito máis paso de auga que o dos Peares, o último do río miño antes do encontro (5492 hm3 fronte a 2762,9 hm3 de media anual). A xuntanza de ambos, na parte baixa do Miño, produce un caudal conxunto superior.\nSegundo algúns autores crese que Sil viría do latín sil: ocre. Plinio o Vello falaba nos seus documentos da abundancia de ouro e prata que se tiraba das grandes explotacións mineiras da Gallaecia no que hoxe son As Médulas, na conca do Sil; tales minas eran tamén ricas en materias corantes ou pigmentos ocres. Dioscórides fala expresamente dos ocres da Iberia occidental.\nMáis probable é a orixe que dan outros autores, que falan dunha raíz celto-xemánica-lituana: sei-, sel- (pingar), da que derivan os nomes doutros ríos coma os italianos Silis e Silarus. Outros autores falan da raíz celto-xemánica-báltico-eslava: slei-, sli- (esvarar).\nTamén existe unha terceira hipótese de orixe preindoeuropea.\nCommons ten máis contidos multimedia sobre: Río Sil\nTraído desde "https://gl.wikipedia.org/w/index.php?title=Río_Sil&oldid=5656893"\nA última edición desta páxina foi o 29 de decembro de 2020 ás 10:24.


Os nosos anos 20\nDende o 08/04/2022 ata o 07/05/2022\nInauguración día 8 ás 19.30 h\nDe Luns a Sábado de 12.00 h a 14.00 h. De Martes a Venres de 18.30 a 20.30 horas\nAsociación de Artistas Plásticos Galegos - Arga. Rúa San Andrés 28, Bj. 15003 A Coruña\nTeléfono: 698 146 278\nWhatsapp: 698 146 278\nSon Sofía Cabrera, unha artista da miña época con alma antiga, móvome entre varias técnicas e medios expresivos, traballo moito coa pintura, sobre todo con óleo con espátula sobre lenzo, acrílico sobre metacrilato, a composición dixital desde unha obra previamente realizada ou o debuxo adoitan formar parte dos meus procesos.\nConsidérome unha persoa moi observadora da sociedade actual, traballo con situacións que me arrodean.\nCalquera medio expresivo é unha voz que pode ser oída e xerar unha pegada ou unha mensaxe.\nXa levo un tempo plasmando reaccións ou simplemente momentos que me gusta deixar gravados e compartilos, a miña idea é chegar a que a xente vexa como vexo eu as cousas por medio da miña interpretación das mesmas.\nEn canto á miña traxectoria:\nTiven en 2011/2012 a fortuna de formar un obradoiro de intercambio de técnicas con dous artistas polacos que foron en gran parte os meus mentores: Ian Sukowsky e Maciek Pielka. Eles estaban de paso no albergue onde eu traballaba e acabaron por vivir en Santiago unhas tempadas, finalizamos o comezo do meu ensino e a súa estadía coa exposición "Plenairismo" no Hotel San Martiño Pinario.\nEn 2014 vivín o meu primeiro retiro artístico, foi en Polonia, tivo unha duración aproximada dun mes e na periferia desta experiencia estiven en diferentes cidades. A continuación, dediqueime á venda de arte no camiño de Santiago ilustracións, acuarelas, pequenas pinturas etc...\nSempre compaxinei a miña formación na facultade de Belas Artes de Pontevedra UVigo con diferentes traballos, época que me deixa moitas experiencias e persistencia, durante a que realicei varias exposicións; en 2017 a miña obra foi seleccionada no museo de Pontevedra grazas ao certame "Novos valores".\nAtopábame experimentando entre a miña maneira de pintar: influenciada polo impresionismo e o expresionismo, con carga matérica mediante espátula sobre lenzo e por outra banda a exploración do soporte transparente. A persistencia e demais realidades leváronme ao tema que finalmente abordei no meu traballo de final de grao "Costumismos actuais" tema que sigo investigando.\nIngreso na Asociación de Artistas Plásticos Galegos, no medio da Pandemia pola Covid-19 realizo o Máster de Dirección de Arte en Publicidade.\nEste máster permíteme ampliar coñecementos no ámbito do deseño gráfico dixital e o enfoque creativo da publicidade. Actualmente traballo como técnica de Artes e Comunicación compaxinándoo coa miña dedicación á Arte.\nRecentemente fun nomeada Vogal de ARGA (Asociación de Artistas Galegos Plásticos).\nA continuación, e en orde cronolóxica, algunhas das miñas exposicións máis prezadas.\n-Exposición individual na Galería A.R.G.A, Abril, 2022\n- Nomeamento como Vogal na Xunta directiva de A.R.G.A Asociación "de Artistas Galegos Plásticos"\n- Aceptación como novo valor en venda na "Galería Xerión" na Coruña, 2021\n- Mostra conxunta de Artes Plásticas 2020 coa A.R.G.A, Fundación Luís Seoane, A Coruña, 2020.\n- Ingreso na Asociación de Artistas Plásticos Galegos "ARGA" 2020.\n-"Selección non CERTAME NOVOS VALORES non Museo de Pontevedra en 2017"\n-Exposición "PLENAIRISMO" con Jan Zukowsky e Maciek Pielka na Hospedería S. Martín Pinario.\nSantiago de Compostela. 2013\n-Primeira exposición conxunta na biblioteca Ánxel Casal Santiago de Compostela en 2021.


Petróleo 2.0 | Blog Guia\n← Reciclando no CPI Cernadas de Castro\nOceántica cos compañeiros do IES Francisco Asorey →\nPublicado o Abril 26, 2013 por susana\nUn excelente post dende o CPR Seminario Menor Dixcesano de Ourense. Non vos perdades os comentarios.\nNeste tema de recursos estamos a comentar que os combustibles fósiles son son renovables e que se esgotan ou estan acadando uns prezos alarmantes. Pero canto máis apreta a crise máis alternativas aparecen ao ouro negro.\nUnha empresa de Silicon Valley en Norteámerica chamada LS9 conseguiu modificar xenéticamente o ADN dunha cepa da bacteria Escherichia Coli para que excrete petróleo crudo a partir de biomasa (serrín, palla,…) e restos orgánicos. Comezou a comercializado a finais do 2011 a un prezo de unhs 50 dólares o barril (o petróleo normal está a 120 dólares/barril).\nO principal inconvinte é que se necesitan unhas instalacións moi amplas para que poidan obterse as cantidades suficientes para que a actual demanda sexa satisfeita.\nPero as vantaxes son moitas:\n– É unha fonte de enerxía renovable que revalorizaría o negocio da madeira.\n– É carbono negativo, é decir, absorve máis dióxido de carbono do que se libera na súa combustión.\n– Non sería necesario cambiar a estrutura enerxética do mundo como pasará coa economía do hidróxeno.\n– Supón unha esperanza para os motores de combustión interna cando o petróleo de sempre se esgote.\nTags: novas enerxías, renovable\nEsta entrada foi publicada en Enerxía e etiquetada petróleo. Garda o enlace permanente.


Máis dun milleiro de persoas piden á Xunta un cambio de políticas por "a liberdade" do galego\nEuropa Press 17 de mayo de 2022, 16:56\nMáis dun milleiro de persoas botáronse ás rúas de Santiago este martes, Día dás Letras Galegas, para secundar unha manifestación da plataforma Queremos Galego que reclamou ao novo Goberno da Xunta un cambio de rumbo nas políticas lingüísticas que garanta "a liberdade" no emprego do idioma propio da Comunidade en diversos ámbitos, singularmente o educativo.\nA mobilización, unha cita xa tradicional do 17 de maio, partiu pasadas as 12,00 do mediodía da Alameda da capital galega baixo un manto de paraugas para resgardarse da abundante choiva e o vento intenso que fixeron que a protesta se desenvolvese máis rápido do que era habitual en anos anteriores. De feito, tras un paseo polo Ensanche e o centro histórico da cidade, concluíu sobre as 13,15 horas cun acto en Praza dá Quintana.\nDurante a marcha, que transcorreu con normalidade, os miles de manifestantes lanzaron proclamas como ' Na Galiza, en galego' mentres facían soar bucinas e instrumentos musicais como gaitas.\nAntes do inicio da mobilización, o presidente da plataforma convocante ha comparecido #ante os medios para reclamar ao novo Goberno da Xunta que "cumpra co galego" e co Estatuto de Autonomía, e que se comprometa "coa liberdade de uso da lingua no ensino".\nO acto, conducido polo escritor e músico Xurxo Souto, finalizou cunha reinterpretación da canción 'Terra', de Tanxugueiras, para dicir que ' Non hai fronteiras' para o galego --como di a súa letra--, e coa habitual entoación do himno de Galicia.\nGalicia Día das Letras Galegas manifestación defensa del gallego lengua gallega Plataforma Queremos Galego


Dous goles na segunda metade condenan o Arosa fronte o Compostela (2-0) - Pontevedra Viva\nDomingo 1 de Decembro, 2019 ás 21:47 do Domingo 1 de Decembro, 2019\nO Vero Boquete acolleu esta fin de semana o partido entre o Compostela, que non perdeu ningún partido en casa, e o Arosa, que viña de cultivar un refacho de empates que finalizou a xornada pasada coa vitoria ante o Alondras.\nO conxunto vilagarcián empezou o partido sufrindo cunha ocasión do seu rival cando se cumprían os 3 minutos de partido. O xogador compostelán Soto, cabeceou un saque de esquina ao primeiro pau que estivo a piques de coarse na portería de Manu Táboas, que tivo moito traballo nos seguinte minutos.\nA seguinte ocasión dos branquiazuis chegou pouco despois cun disparo raso de Gabri Palmás que de novo puxo en perigo ao Arosa pero que salvou Manu Táboas cunha boa parada. Pouco despois Brais Abelenda mandaba un cabezazo ao traveseiro, deixando ao Compos como claro dominador durante os primeiros minutos de partido.\nA primeira ocasión do Arosa chegaba no minuto 16 cun disparo de Manu Rodríguez desde fóra da área que non supuxo ningún problema para o porteiro local.\nCumpríase o ecuador da primeira metade e os locais seguían dominando. Pablo Antas volvía poñer en perigo a Manu Táboas que tivo que estirarse para mandar o lanzamento de falta a córner. Acto seguido, o Arosa iniciou un contra ataque levado por Jorge Sáez e habilitando a Javi Otero, quen non foi capaz de superar a Pato no man a man.\nAntes de chegar ao descanso, o Compos gozou dunha nova ocasión cun disparo de Josiño que se marchou rozando o pau.\nTras o intermedio, o conxunto local volveu saír a por todas e, ao minuto de iniciarse a segunda metade, Josiño aproveitou a falta de concentración do Arosa para mandar o balón á escuadra rival para poñer o 1-0 no partido.\nDespois do gol, os branquiazuis perdoaron en varias ocasións e cederon a oportunidade ao Arosa de empatar o partido con disparo desde a frontal de Manu Rodríguez que sacou Pato.\nXa no desconto, Brais Abelenda sentenciou o encontro entrando en velocidade dentro da área e marcando a portería baleira.\nConsulta a acta do Compostela-Arosa na seguinte ligazón.


» PROGRAMACIÓN FESTIGAL 2018\nUn ano máis achégase o Día da Patria, e como cada ano, unha nova edición do Festigal os vindeiros 24 e 25 de xullo. Nesta XVII edición contamos cun cartaz musical diverso e con decenas de actividades distribuídas nestes dous días. Ademais, este ano contaremos cun espazo propio conmemorativo do 30 aniversario de Galiza Nova e celebraremos o 50 aniversario do Día da Patria Galega.\nDende as 22:00, comezarán os concertos no Campus Sur de Compostela. Comezaremos cos gañadores do concurso “Novos Valores Festigal 2018”, The Lelli Kelly’s, que veñen desde o Morrazo co seu rock dos 50, 60 e 70. Seguirán a cantautora Sés co seu novo disco “Readmirando a condición” e posteriormente o grupo de rap galego Rebeliom do Inframundo, que chegarán desde Ponteareas coas súas letras cargadas de crítica política. Para o peche das xornada do 24, contaremos con DJ Bambooh.\nO Café Concerto do 25 de xullo, iniciarase ás 17:00 no Campus Sur de Compostela, cos Viqueiras de Ordes e Cabezudos, que farán un espectáculo de música tradicional con cabezudos. Mais tarde teremos a Sonia Lebedinski, co seu novo disco “Deserto de Centos” e para rematar contaremos coa Banda de Balbina para gozar de ritmos festeiros e da retranca propia do país.\nbanda de balbinaDía da Patriafestigalsésthe lelli kelly's


Os papeis da PAC (3). A proposta do SLG: Unha PAC ao servizo das persoas e do territorio - Sindicato Labrego Galego\n11 de Outubro do 2020\nAínda que o modelo fracasou, a PAC no fondo non ten previsto cambiar. Os nosos políticos e as nosas políticas seguen apostando pola mesma PAC pero con novas obrigas burocráticas e produtivas disfrazadas de conservación ambiental e adaptación ao cambio climático.\nEsta reforma tamén vai afectar a regulación dos mercados, o dereito da competencia, a intervención pública e privada, as organizacións de produtores/as, as variedades de uva que podemos plantar, as prácticas enolóxicas, a etiquetaxe como carne ou leite de alimentos ultraprocesados que non son carne nin leite, etc. Cando sexamos quen de dedicarlle tanto tempo a estas cuestións como ás subvencións, cambiaremos a Política Agraria Común. Mentres tanto, todo seguirá igual.\nNa Galiza, semella que sempre estamos tentando adaptarnos ás esixencias dos modelos impostos desde Madrid e Bruxelas. Ao final, somos as máis europeas pero tamén das que menos cobramos no Estado, aínda que pareza que cobramos moito; igualmente, somos un dos territorios onde máis explotacións desaparecen, punteiros en aspectos como ter unha menor superficie agraria útil ou as granxas con menor acceso á terra e, como non, dos que destacamos por ter unha das maiores superficies dedicadas a cultivos forestais para ser unha despensa de madeira barata... pero aquí seguimos.\nGaliza: o parruliño feo da PAC en España\nO certo é que Galiza vai ao revés do que acontece no resto do Estado e no resto da UE. Algúns datos para ilustralo:\nEspaña tivo un descenso do 12% na afiliación ao Sistema Especial de Traballadoras Autónomas Agrarias (SETA). Galiza lidera esa baixada cun descenso do 36%.\nEspaña ten moitísimas máis persoas que cobran a PAC (693.807) que afiliadas ao SETA (261.772). Galiza é a única comunidade do Estado que ten menos persoas que solicitan PAC (26.805) que afiliadas ao SETA (29.013).\nEspaña ten un importe medio de pago básico por beneficiaria/o de 4.011 euros. Na Galiza este importe é de 2.699 €.\nTemos un 21% de superficie agraria útil respecto da totalidade do noso territorio, a porcentaxe máis baixa de todo o Estado.\nGaliza ten unha porcentaxe de superficie forestal respecto ao seu territorio do 69%, a mesma que países nórdicos onde non hai unha agricultura forte debido ao clima, como Finlandia ou Suecia.\nO Valor Engadido Neto de Explotación en Galiza no ano 2017 foi de 26.846 euros. No conxunto do Estado a media foi de 45.695.\nE aquí seguimos producindo leite, carne, viño, hortalizas, patacas. Ás veces parece que con todo en contra, feito digno de estudo e merecedor dun premio por seguir termando da produción alimentaria na Galiza.\nQue facer, entón, diante da nova reforma da PAC?\nCon esta nova reforma as preguntas que deberiamos facernos son:\nVaise falar de prezos e/ou de negociación colectiva dos mesmos? A reposta é que non.\nOs cartos van ir para as explotacións familiares, de persoas que viven no rural, ambientalmente responsables? A maior parte, non.\nOs ecoesquemas, o pacto verde, a estratexia da granxa á mesa, a bioeconomía, a economía circular, van servir para frear a desaparición dos labregos e das labregas, manter a biodiversidade, loitar contra o cambio climático? Parécenos que, tal e como está deseñados, tampouco.\nSe queremos cambiar esta Política Agraria Común, deberiamos esixir cando menos:\nA PAC ten que falar de prezos xustos que cubran custes de produción e a remuneración digna do traballo.\nUnha verdadeira simplificación da PAC: Case ninguén entende a PAC na súa totalidade e é moi difícil e cara de xestionar (para as distintas administracións e para nós).\nDotar de contidos o Regulamento da Organización Común de Mercados e dotalo das ferramentas necesarias para a regulación de mercados e o control das producións.\nUnha Política Agrícola Común que revise a súa política comercial respecto á Organización Mundial do Comercio (OMC) e os acordos bilaterais ( TTIP, CETA, EUROMED, MERCOSUR...). Todos os pobos deben poder garantir o seu dereito á alimentación no marco da soberanía alimentaria.\nApoio decidido en medios humanos e materiais para apoiar a transición cara sistemas agroecolóxicos, socialmente xustos e ambientalmente responsables.\nReducir as subvencións a unha única axuda por persoa e non innumerables axudas que fan que a xestión sexa difícil, cara e complexa. É dicir, eliminar pagos por hectárea, acoplados, desacoplados, por animal, históricos, e avanzar nun sistema de pago baseado nunha compensación á renda para as persoas que producen alimentos, con independencia da orientación produtiva ou localización.\nstablecemento de topes reais por beneficiaria, tamén nas axudas aos investimentos. Non son defendibles pagos desorbitados de axudas. Os topes que hai agora non son reais e dos que falan para o futuro tampouco.\nAsegurar un mínimo relevo xeracional. Co nivel de destrución de explotacións e de afiliacións ao SETA que temos na Galiza, debería ser unha das máximas preocupacións da sociedade. O obxectivo debería ser un incremento das persoas labregas na Galiza e o recoñecemento do seu papel na produción de alimentos e na conservación do territorio.\nAsegurar, con PAC ou sen PAC, un incremento da Superficie Agraria Útil xusto, equitativo e sen especulación. Non nos podemos permitir tampouco perder unha soa hectárea máis.\nUn impulso decidido á compra pública de produtos locais e aos mercados de proximidade.\nO que coñecemos ate o de agora da reforma vai no camiño das propostas do Sindicato Labrego Galego e doutras organizacións coas que estamos traballando por un cambio da PAC?\nPode cambiarse a PAC?\nCando haxa unha base social suficiente e organizada que defenda unha PAC para toda a cidadanía, claro que se pode cambiar.\nE que facemos mentres?\nO Sindicato Labrego Galego está traballando para dar voz en Europa, no Ministerio de Agricultura e na Consellería de Medio Rural, aos sectores produtivos da Galiza poñendo sempre enriba da mesa a necesidade de políticas propias adaptadas ao noso territorio, recursos e realidade social


Fátima Castro/R.L. 15 agosto 2020 18:26 h.\nCultura Rábade represión Juana Capdevielle\nA bibliotecaria e pedagoga Juana Capdevielle. AEP\nA bibliotecaria Juana Capdevielle foi unha das intelectuais maís importantes da República, acadando logros inimaxinables para as mulleres daquela época. A súa vida e, sobre todo, a súa morte están ligadas por sempre ao concello de Rábade\nEn Rábade non se produciron enfrontamentos bélicos durante a Guerra Civil, pero houbo un feito que tivo lugar no concello que marcou profundamente aos veciños: o asasinato de Juana Capdevielle o 18 de agosto de 1936. A bibliotecaria foi executada á altura do quilómetro 526 da estrada N-VI ao seu paso polo municipio, e aínda que a elección daquel lugar foi fortuíta, a súa historia quedou unida á da vila para sempre.\nFalar de Juana Capdevielle é falar, segundo a investigadora da Asociación para la Recuperación de la Memoria Histórica (ARMH), Carmen García Rodeja, de "liberdade, educación, cultura... Exemplificaba perfectamente os valores da República", indica. Sempre destacou pola súa intelixencia e o seu interese por aprender, o que a levou a estudar Filosofía na Universidade Central de Madrid. Alí relacionouse con figuras tan destacadas como María Zambrano e Ortega y Gasset.\nPosteriormente pasou a formar parte do Corpo de Arquiveiros e Bibliotecarios, e converteuse na primeira muller en acadar a dirección dunha biblioteca de centro: foi na da súa antiga facultade de Filosofía na Universidade Central.\nA paixón pola cultura e a eduación de Capdevielle levouna a converterse na primeira muller en dirixir unha biblioteca de centro\nOs logros acadados por Juana non se quedan aí. Foi membro fundador e tesoureira da Asociación de Bibliotecarios e Bibliógrafos de España, creada no ano 1934; dirixiu o Ateneo de Madrid e tamén participou en destacados eventos como as Primeiras Xornadas Euxénicas Españolas de Xenética, Euxenesia e Pedagoxía Sexual, ás que acudiu como conferenciante co texto El problema del amor en el ambiente universitario. O pensamento de Juana era progresista, valoraba a educación e a cultura por riba de todo, e isto "procede dos valores sobre os que se asentou a República", afirma García Rodeja.\nOutro dos lazos que une a Capdevielle con Galicia vén do seu matrimonio co gobernador da República en A Coruña, Francisco Pérez Carballo, que ademais tiña raíces no concello ancarés das Nogais, e co que casou en marzo de 1936. O seu enlace foi a perfecta representación do cambio social que se estaba a dar en España. Con todo, el foi fusilado nada máis iniciarse o levantamento franquista, o 24 de xullo de 1936.\nO asasinato de Capdevielle, sucedido menos dun mes despois, foi máis ca unha simple execución en opinión de Carmen. "A súa morte foi a morte da liberdade, da cultura, da educación, de todo o que simbolizaban ela e a República. Ademais, serviu para infundir o terror entre a poboación, que era un dos obxectivos da represión franquista", explica. A pesar de todos os logros que alcanzou ao longo da súa vida, algúns case inimaxinables para mulleres daquela época, a figura de Capdevielle apenas é recoñecida entre a poboación.\nOs motivos detrás desta situación, segundo a investigadora do ARMH, responden "ao abandono, ninguneo e esquecemento que sufriron e sofren as vítimas do franquismo". García fai fincapé en que esta situación "non entende de xéneros, pois Pérez Carballo ten unha sepultura triste e soa na Coruña". Por iso opina que debemos "falar dela, de quen era e que facía" para que a xente descubra a figura de Juana Capdevielle, pois non hai mellor maneira de honrar a súa memoria que ensinando.\nRábade non esquece a Juana Capdevielle\nO Concello de Rábade iniciou no ano 2008 a recuperación da figura de Juana Capdevielle xunto coa Fundación Amigos de Galicia, o Ateneo Republicano de Galicia e familiares dela e de Pérez Carballo.\nDaquela inauguraron un parque co seu nome no punto onde apareceu o seu corpo e unha escultura conmemorativa. Ademais, ·cada día da República tentamos levar un ramo de flores á súa tumba·, declara o alcalde, Francisco Fernández Montes, que opina que Capdevielle foi "unha persoa adiantada ao seu tempo".\nO descoñecemento que xira en xeral arredor da figura de Juana Capdevielle non se dá no concello rabadense, onde "todo o mundo a coñece ou, polo menos, oíu falar dela", afirma Fernández Montes. De feito, a súa sepultura atópase no municipio lucense por expreso desexo da familia, segundo indica o rexedor.\nRelación con Lorca\nO Concello de Rábade promoverá unha homenaxe á súa figura o vindeiro 18 de agosto, no aniversario da súa morte, que consistirá nunha ofrenda florar e un concerto do cantante Raúl Alcover, autor dun disco homenaxe a García Lorca, La voz de Federico. O poeta foi asasinado o mesmo día que Juana Capdevielle, á cal o unía unha relación de amizade; de feito, a última función da súa compañía teatral La Barraca tivo lugar no Ateneo de Madrid que ela dirixía.


Illa Decepción - Nós Televisión\nPREMIO DE NARRATIVA BREVE REPSOL 2020\n¿Que queda de nós nas casas onde vivimos noutro tempo? Se algo permanece nelas, ¿pódese acceder a aqueles momentos, ás sensacións idas? A protagonista desta novela expándese en dúas direccións aparentemente opostas: a do vencello cotián co seu fillo durante o confinamento e a do resto daquela nena que aínda perdura na súa imaxinación. Así, movida por un soño, máis de vinte anos despois de abandonalo, decide presentarse no apartamento onde viviu coa súa familia durante a nenez e a adolescencia.\nCunha voz inconfundible, penetrante, orixinal e ao tempo case delicada, Berta Dávila narra a historia dunha memoria que rescata o presente. Para conseguir xuntalo cun pasado vívido, cálido, ao que se pode viaxar por medio da literatura. Illa Decepción devolve á novela o seu poder de convicción, a súa forza para unir a quen escribe e a quen le. Narradora e lectora, imaxinación e vida. Unha obra singular, única, que prende na memoria e que a lectura fai propia, persoal, de todo o mundo.


Preto de 90 establecementos de toda Galicia participarán no 13º ‘Outono Gastronómico en turismo rural’ impulsado pola Xunta | Noticias Vigo\nPreto de 90 establecementos de toda Galicia participarán no 13º ‘Outono Gastronómico en turismo rural’ impulsado pola Xunta\nO conselleiro de Cultura e Turismo presentou en Pontevedra a nova edición deste evento que se desenvolverá entre o 13 de setembro e o 15 de decembro\nPublicado por Noticias Vigo o día 28/08/2019 na sección de Turismo\nPreto de 90 establecementos de turismo rural das catro provincias participarán na 13ª edición do Outono Gastronómico en Turismo Rural, unha actividade impulsada pola Xunta e que hoxe presentaron en Pontevedra o conselleiro de Cultura e Turismo, Román Rodríguez, e o delegado territorial do Goberno galego nesa provincia, José Manuel Cores Tourís.\nAdemais de aloxamento, os establecementos que participarán nesta actividade –que se desenvolverá entre o 13 de setembro e o 15 de decembro– ofrecerán diferentes menús elaborados con produtos galegos de temporada. Ademais, como novidade este ano, inclúese a posibilidade de realizar, no seu caso, actividades como paseos a cabalo, rutas de sendeirismo, visitas a adegas ou lugares de interese paisaxístico ou cultural como o Pórtico da Gloria, actividades deportivas como surf ou rafting, circuítos termais ou mesmo un escape room, grazas á nova oferta Outono Plus.\nO titular de Cultura e Turismo subliñou a importancia desta iniciativa por entender que “encaixa perfectamente” no modelo turístico que defende o Goberno galego, baseado na desestacionalización da demanda turística, atraendo visitantes durante todo o ano, e pola descentralización de fluxos cara toda Galicia, especialmente ás zonas do rural. Neste sentido, salientou que grazas ao Outono Gastronómico en turismo rural, as persoas que se acheguen aos establecementos participantes poderán gozar “dos mellores produtos de temporada da nosa gastronomía”, ao tempo que favorecen a actividade dos sectores produtivos do rural e a creación de emprego de calidade.\nÉxito de público e para os negocios participantes\nRomán Rodríguez explicou que os datos avalan a “fórmula exitosa” desta actividade. No que respecta á última edición, preto de 5.000 persoas decidiron achegarase a algún dos 86 establecementos adheridos, xerando un volume de facturación superior aos 300.000 euros. Con todo, desde que botou a andar esta proposta en 2017 a cifra de participantes superou os 64.000 e o volume de negocio dos establecementos roldou os 4 millóns de euros. Ademais, os negocios participantes cualificaron cun 4,7 sobre 5 a súa experiencia neste evento e nove de cada dez amosáronse partidarios de repetir a experiencia.\nNo tocante a esta 13ª edición do Outono Gastronómico en Turismo Rural, participarán un total de 86 establecementos de turismo rural, 24 na Coruña, 22 en Pontevedra e 20 en Lugo e Ourense que ofrecerán menús de entre 30 e 300 euros. Entre as modalidades que ofertarán para gozar desta actividade en parella, en familia ou con amigos figura o Menú Outono Gastronómico –sen pasar a noite–, o Paquete Outono Gastronómico para unha noite, o Fin de Semana Outono Gastronómico para dúas noites o Fin de semana familiar Outono Gastronómico para dúas noites con nenos.\nCrecemento do 12%\nSegundo o conselleiro de Cultura e Turismo, boa parte do éxito desta iniciativa débese “ao bo facer dos nosos establecementos de turismo rural”, unha tipoloxía de aloxamento que durante o primeiro semestre do ano experimentou un incremento de preto do 12% na súa cifra de viaxeiros en toda Galicia, aínda maior na provincia de Pontevedra, onde foi de preto do 20%.\nRomán Rodríguez destacou que estas cifras reflicten a capacidade dos distintos establecementos para “renovar a súa oferta”, así como a aposta do Goberno galego por impulsar esta modalidade de aloxamento, que se concretará na nova Estratexia de Turismo Rural que prepara o Goberno galego e que inclúe unha clasificación por estrelas para este tipo de establecementos, ao igual que sucede co resto de tipoloxías.\nO ‘Outono Gastronómico en Turismo Rural’ pecha…\nA 13ª edición do Outono Gastronómico en turismo…\nPreto de 4.500 galegos participarán desde setembro…\nUnha vintena de establecementos da provincia de Lugo…


Os positivos por covid-19 chegan ata os 2.455 e as hospitalizacións son xa 154, trinta delas na UCI - Pontevedra Viva\nDomingo 31 de Xaneiro, 2021 ás 11:12 do Domingo 31 de Xaneiro, 2021\nA covid-19 segue poñendo en xaque á situación asistencial da área sanitaria de Pontevedra e O Salnés. As hospitalizacións volven crecer e este domingo situáronse en 154, trece máis que onte. Preocupan especialmente as 30 persoas (unha máis) que están ingresadas na unidade de coidados críticos de Montecelo.\nA maior parte dos hospitalizados (124) están nas unidades de hospitalización para enfermos de covid-19, segundo o balance diario do Servizo Galego de Saúde.\nO resto dos que contraeron o virus, outras 2.301 persoas, atópanse illadas nos seus domicilios e recuperándose baixo supervisión médica.\nTampouco afrouxa, segundo os datos da área sanitaria de Pontevedra e O Salnés, o número diario de contaxiados. Neste caso, foron 168 novos infectados.\nCon estes datos, os casos activos por covid-19 na área sanitaria de Pontevedra e O Salnés sitúanse xa en 2.455. Son 90 máis que onte. É a área onde máis crece a incidencia.\nDesde o inicio da pandemia 7.732 pacientes da área sanitaria superaron a covid-19, 78 nas últimas 24 horas, e rexistráronse 109 falecementos asociados ao virus.\nEn canto á realización de probas PCR, fixéronse na área sanitaria de Pontevedra e O Salnés un total de 141.439, 1.269 nas últimas horas. Delas, 148 deron positivo (11,68%). A estas probas súmanse as 54.250 serologías realizadas ata a data.\nA nivel autonómico a Dirección Xeral de Saúde Pública informa que o número de casos activos de coronavirus en Galicia é de 22.608, 97 máis que o día anterior. Deles 6.020 son da área da Coruña, 2.129 da de Lugo, 2.949 da de Ourense, 2.455 da de Pontevedra, 3.851 da área de Vigo, 3.425 da de Santiago e 1.779 da de Ferrol.\nDo total de pacientes positivos, 232 están en UCI, 1.130 en unidades de hospitalización e 21.246 no domicilio. Por agora, en Galicia hai un total de 72.756 persoas curadas, rexistrándose 1.761 falecementos.\nDesde o inicio da pandemia realizáronse en Galicia 1.410.559 probas PCR, 12.580 nas últimas 24 horas, que permitiron detectar a 1.185 novos infectados.


Novidade: «As vidas de Nito», unha novela de Xabier Paz | Blog Xerais\nPublicado por xerais nas categorías Narrativa , Novidades coas etiquetas as_vidas_de_nito , novela , xabier_paz\nNovidade: «As vidas de Nito», unha novela de Xabier Paz\nAs vidas de Nito, de Xabier Paz, é un novo título da colección Narrativa.\nCasiano Cendán Rocha, un home de idade que vive nunha residencia, fai memoria da súa vida a través das conversas coa súa neta Aldara, que remexe nel os sedimentos máis íntimos. Canto importa o corpo? Que lle sucede a un neno que non medra como é debido? Para Casiano, durante a infancia e a puberdade, o seu corpo foi fonte de desacougo e estrañeza. Logo, xa adulto, a súa paixón por África converteuse no referente dunha existencia chea e dorida. As visitas da súa neta actúan como o catalizador de inesperados procesos íntimos. Casiano debulla recordos para compoñer a esquecida historia da súa nenez e puberdade. Desde a chegada da Coca-Cola até a traizón da Transición, é retratada unha época que case todos queren esquecer. Na lembranza desfilarán as angueiras de Nito, un neno de anómalo e lento medrar, a súa perplexidade ante a rareza, a dor da diferenza, a educación relixiosa, a perda da inocencia, o asalto da sexualidade… Aldara recibe estrañada as disertacións do avó, visita tras visita, desde a historia de Papá Noel até a termodinámica da vida, desde a literatura até as vantaxes da morte. Unha desolada lucidez, non exenta de humor, percorre o texto desta novela na voz do narrador. As vidas de Nito é unha novela escrita cun enorme poder evocativo e cunha vontade estilística arrebatadora.


Concurso de fotografía 2019 - Club Can de Palleiro Concurso de fotografía 2019 - Club Can de Palleiro\nConcurso de fotografía 2019, Can de Palleiro\nÁMBITO PERSOAL DO CONCURSO E PARTICIPACIÓN\nPoderán participar no Concurso fotográfico:\nTodas as persoas propietarias dun Can de Palleiro.\nNOTA: non é necesario ser socio do Club para participar no Concurso.\nEnviar fotografías indicando TÍTULO da fotografía, NOME do Can e os datos completos de contacto: Nome e apelidos, domicilio, dirección de correo electrónico e teléfono de contacto. Se se recibe unha fotografía sen título, o Club resérvase o dereito de poñerlle o título que considere oportuno.\nAs fotos serán exclusivas, é dicir, non se presentaron noutros concursos nin serían expostas en ningún medio social.\nFORMATO PARA O ENVÍO DAS FOTOGRAFÍAS\nCada participante poderá enviar un máximo de 3 fotografías en cor ou branco e negro. En formato . JPG sen compresión e nunha resolución mínima de 2560 x 1920 píxeles ou o que é o mesmo 5 mpx.\nA calidade da fotografía debe ser a máxima permitida polo sensor da cámara.\nNon se aceptarán fotografías con textos impresos sobre a fotografía ou efectos especiais do tipo marcos ou adornos nin montaxes. Tampouco se aceptarán fotos onde aparezan persoas.\nO tema central da fotografía debe ser o Can de Palleiro.\nAs fotografías deberán destacar a beleza da raza así como a polivalencia da mesma mostrando aos exemplares na súa contorna diaria.\nOs envíos das fotos faranse por correo electrónico a calquera dos abaixo mencionados ou por calquier outro soporte informático á dirección postal adxunta.\nLg. de Barreiros, nº 2 – Sedes\n15596 NARÓN ( A Coruña)\nA data límite de envíos será o día 15 de Maio de 2019.\nAs tres primeiras fotografías xunto con algunhas máis serán expostas en todas as exposicións realizadas polo Club. As tres mellores fotografías levarán un premio en Silleda do mesmo xeito que en anos anteriores así como a súa difusión nos medios sociais, publicidade, etc.\nO xurado estará formado por tres persoas relacionadas coa fotografía e o mundo canino.\nO concursante declara ser o propietario do can cuxa fotografía difunde e o titular lexítimo dos dereitos de propiedade intelectual das imaxes ou, noutro caso, obter a cesión dos devanditos dereitos ou o consentimento inequívoco das persoas da fotografía e/ou propietarias do can cuxa imaxe difunda, incluíndo a título enunciativo, pero non limitativo, os dereitos de reprodución, distribución, transformación, explotación publicitaria e comercial, exhibición e comunicación pública. O concursante exime ao Club de Raza Can de Palleiro de calquera prexuízo neste sentido, e autorízalle a suprimir calquera imaxe que un terceiro reputara que non cumpre coas declaracións realizadas neste parágrafo.\nCAUSAS DE DESCUALIFICACIÓN DUN PARTICIPANTE\nA organización poderá descualificar aquelas imaxes que polo seu contido atenten contra lei, a orde social e a dignidade de terceiros.\nTamén serán descualificadas aquelas fotografías nas que se mostren exemplares en situación de abandono ou malos tratos.\nNon se aceptarán fotografías nas que se mostren exemplares con colares de afogo ou castigo.\nTampouco serán aceptadas fotografías nas que os exemplares aparezan sucios ou atados a obxectos fixos.\nOs datos persoais solicitados aos participantes son necesarios e obrigatorios para participar no concurso e incorporaranse a un ficheiro titularidade do Club de Raza Can de Palleiro cuxa única finalidade será a de xestionar o concurso e a asignación e comunicación dos premios. Unha vez finalizada a promoción, devandito ficheiro será destruído.\nOs participantes teñen dereito a acceder e a rectificar, cancelar, opoñerse ao tratamento dos seus datos ou revogar o seu consentimento en calquera momento, dirixíndose ao Club de Raza Can de Palleiro.\nA participación no concurso implica, por si mesma, a aceptación das presentes bases.